b'\n_START_ARTICLE_\nPaul Verhoeven\n_START_SECTION_\nEl\xc3\xa4m\xc3\xa4 ja ura\n_START_PARAGRAPH_\nPaul Verhoeven syntyi Amsterdamissa 18. hein\xc3\xa4kuuta 1938. Lapsuutensa h\xc3\xa4n eli toisen maailmansodan vuosina. Lukion j\xc3\xa4lkeen Verhoeven opiskeli Leidenin yliopistossa matematiikkaa ja fysiikkaa, joista h\xc3\xa4n luki tohtoriksi._NEWLINE_Verhoeven kiinnostui elokuvanteosta opiskeluaikoinaan ja osallistui lyhytelokuvien tekemiseen ensi kerran vuonna 1964. H\xc3\xa4n suoritti asepalveluksensa laivastossa ja ohjasi laivaston elokuvayksik\xc3\xb6ss\xc3\xa4 23-minuuttisen palkitun dokumenttielokuvan laivastojoukoista. P\xc3\xa4\xc3\xa4sty\xc3\xa4\xc3\xa4n siviiliin Verhoeven ryhtyi p\xc3\xa4\xc3\xa4toimiseksi elokuvaohjaajaksi. H\xc3\xa4n ohjasi Hollannin televisioon 12-osaisen sarjan Floris, joka oli keskiaikaan sijoittunut seikkailusarja. Sarjasta tuli hyvin suosittu, ja se teki Verhoevenista tunnetun ohjaajan Hollannissa._NEWLINE_Verhoeven ohjasi Hollannissa vuosina 1971\xe2\x80\x931985 useita menestyselokuvia, joiden p\xc3\xa4\xc3\xa4osassa oli, kuten Floriksessakin, usein Rutger Hauer. Elokuva Gestapon vihollinen numero 1 (1977) voitti Golden Globe -palkinnon._NEWLINE_Verhoeven l\xc3\xa4hti Steven Spielbergin pyynn\xc3\xb6st\xc3\xa4 Hollywoodiin 1980-luvun puoliv\xc3\xa4liss\xc3\xa4. Siell\xc3\xa4 h\xc3\xa4n ohjasi Amerikan-l\xc3\xa4pimurtoelokuvansa RoboCop (1987) sek\xc3\xa4 menestyselokuvat Total Recall \xe2\x80\x93 Unohda tai kuole (1990) ja Basic Instinct \xe2\x80\x93 vaiston varassa (1992). Niiden j\xc3\xa4lkeen h\xc3\xa4n ohjasi elokuvat Showgirls (1995), Starship Troopers \xe2\x80\x93 universumin sotilaat (1997), Hollow Man \xe2\x80\x93 mies ilman varjoa (2000) sek\xc3\xa4 Black Book (2006), joka kuvattiin suurimmaksi osaksi Alankomaissa. Kymmenen vuoden tauon j\xc3\xa4lkeen Verhoeven toi vuonna 2016 ensi-iltaan ranskankielisen j\xc3\xa4nnityselokuvan Elle, jonka p\xc3\xa4\xc3\xa4osaa n\xc3\xa4yttelee Isabelle Huppert._NEWLINE_Verhoeven on kuulunut 1980-luvulta l\xc3\xa4htien Jeesus-seminaari-asiantuntijaryhm\xc3\xa4\xc3\xa4n, joka keskustelee ja tekee \xc3\xa4\xc3\xa4nestysten kautta linjauksia historiallisesta Jeesuksesta. Verhoeven on kirjoittanut Jeesuksesta kirjan Jeesus Nasaretilainen (2008), ja h\xc3\xa4n on suunnitellut jo kauan tekev\xc3\xa4ns\xc3\xa4 Jeesuksen el\xc3\xa4m\xc3\xa4st\xc3\xa4 joskus elokuvan.'